Savjetovalište za mlade

**Dragi učenici, roditelji i djelatnici naše Škole,**

S osobitim zadovoljstvom predstavljamo Vam osnivanje i početak rada Savjetovališta za mlade u sklopu projekta Medicinska +: Unaprjeđenje rada Medicinske škole Ante Kuzmanića Zadar- regionalnog centra kompetentnosti u sektoru zdravstva u kojem sudjeluje naša Medicinska škola Ante Kuzmanića Zadar u ulozi Prijavitelja projekta.

Savjetovalište za mlade obuhvaća neposredan rad s učenicima, njihovim roditeljima i djelatnicima u prostoru Škole. No, jednako važan dio savjetovališta za mlade predstavlja i e-savjetovalište (na mrežnim stranicama naše Škole) gdje će korisne informacije, tekstovi, upute i savjeti biti dostupni, ne samo učenicima, roditeljima i djelatnicima naše Škole, već i cijeloj populaciji.

Kroz različite edukativne i poučne materijale i sadržaje, savjetodavni rad, radionice, projektne zadatke, te brojne zanimljivosti nastojat ćemo Vam približiti i olakšati sam proces učenja, obrazovanja, stjecanja znanja i vještina, kao i sva ostala ( izvannastavna i izvanškolska ) područja svakodnevnog života i rada. Bit ćemo oslonac i potpora, olakšati Vam suočavanje i što uspješnije nošenje s brojnim životnim situacijama, zahtjevima i izazovima kojima ste svakodnevno izloženi (osobito u formativnim godinama) na Vašu osobnu dobrobit i na dobrobit cijele socijalne zajednice.

Projektom MEDICINSKA+: Unaprjeđenje rada Medicinske škole Ante Kuzmanića Zadar - regionalnog centra kompetentnosti u sektoru zdravstva pridonosi se modernizaciji strukovnog obrazovanja i osposobljavanja prilagođenog potrebama gospodarstva uz poticanje inkluzivnosti. Prijavitelj i partnerske institucije kroz projektne aktivnosti (edukacije, osposobljavanja, nabava opreme) obuhvaćaju odgojno-obrazovne radnike, učenike te odrasle polaznike u ustanovama za strukovno obrazovanje u Zadarskoj, Primorsko-goranskoj i Ličko-senjskoj županiji.

Naše Savjetovalište za mlade jedan je od mnogih rezultata koje nam donosi ovaj projekt, a među ostalim ističemo i uspostavu rada Medicinske škole Ante Kuzmanića Zadar kao regionalnog centra kompetentnosti u sektoru zdravstva kroz uvođenje novih programa obrazovanja i osposobljavanja i unaprjeđenje kadrovskih uvjeta. Škola RCK će, u suradnji s partnerima, ciljanoj skupini - učenicima i odraslim polaznicima pružiti relevantne praktične vještina u strukovnom obrazovanju kako bi se povećale njihove mogućnosti za ulazak na tržište rada. Ukupna vrijednost projekta, 43.232.316,51 HRK, u 100% iznosu se financira iz Europskog socijalnog fonda kroz Operativni program „Učinkoviti ljudski potencijali” 2014.-2020.

U radu Savjetovališta za mlade, zajedno s Vama, sudjelovat će djelatnice naše Škole: pedagoginja Verica Barić, prof. psihologije Vanja Vulić i Linda Bakotić, mag.med.techn. koje će svoje dugogodišnje iskustvo, kompetencije i znanje nastojati uspješno i učinkovito prenijeti i primijeniti u našoj zajedničkoj suradnji i radu, na obostrano zadovoljstvo.

Prvi korak smo napravili, dalje nastavljamo zajedno! Dobrodošli!

Srdačno Vas pozdravljaju,

pedagoginja Verica Barić, prof. psihologije Vanja Vulić i Linda Bakotić, mag.med.techn.